Skaðlegur starfsandi ríkir á Menntamálastofnun og það ógnar öryggi og heilsu starfsfólks sem ber lítið traust til stjórnenda. Þetta kemur fram í drögum að skýrslu um starfshætti þar. Helmingur starfsfólksins hefur ýmist upplifað eða orðið fyrir einelti, kynferðislegri áreitni eða kynbundnu ofbeldi á vinnustaðnum. Menntamálaráðherra segir að málið sé í algjörum forgangi innan ráðuneytisins.
Þetta kemur fram í áhættumati starfa fyrir Menntamálastofnun sem unnin var að beiðni menntamálaráðuneytisins.
Í skýrslu um matið, sem nú er til umsagnar hjá starfsfólki Menntamálastofnunar og fréttastofa hefur undir höndum, segir að helmingur starfsfólks upplifi mikið álag og það sé vegna tilviljanakenndrar stjórnunar og skaðlegs starfsanda. Langtímafjarvistir, mikla streitu, alvarleg veikindi og örmögnun megi rekja til þessa. Traust og virðing í garð stjórnenda, einkum Arnórs Guðmundssonar forstjóra stofnunarinnar, er lítið og óheilbrigður starfsandi hafi viðgengist sem einkennist meðal annars af valdabaráttu og skorti á samvinnu og samhygð. Fólk upplifir skort á starfsöryggi og er fært á milli starfssviða, án skýringa. Helmingur starfsfólksins hefur upplifað einelti, kynferðislega áreitni eða kynbundið ofbeldi á vinnustaðnum og dæmi eru um uppsagnir og fjarvistir vegna slíkra atvika.
Í skýrslunni segir að skortur sé á sameiginlegri sýn menntamálaráðuneytisins og Menntamálastofnunar á hlutverkum stofnunarinnar og að það sé upplifun margra starfsmanna að forstjórinn og ráðuneytið gangi ekki í takt. Þá séu vísbendingar um samskiptavanda á milli forstjóra og menntamálaráðherra.
Lilja Alfreðsdóttir menntamálaráðherra segir í skriflegu svari til fréttastofu að málið sé í algjörum forgangi innan menntamálaráðuneytisins. Það sé nú á vinnslustigi, en það sé undir ráðherra komið að taka ákvörðun um framhaldið þegar það hafi verið skoðað ítarlega.
Ekki náðist í forstjóra Menntamálastofnunar vegna málsins.
Stjórnunarhættir á Menntamálastofnun ógna heilsu og öryggi starfsfólks samkvæmt úttekt á starfsháttum þar. Menntamálaráðherra segir að málið sé í algjörum forgangi innan ráðuneytisins.